  Наталья Тетерина 6-тӥ куартолэзе Ува ёросысь Чабишур гуртын бусы ужъёс кутскон азьын вӧсяськонъёсын «Гуждор» ужрад ортчоз. Ёросысь Тукля выжыысь калык гужем вуонлы сӥзем празднике туэ ньылетӥзэ люкаськоз ни. Со сярысь ивортодэтъя «Удмуртия» агентстволы «Удмурт Кенешлэн» Ува ёросысь ёзэтэзлэн кивалтӥсез Геннадий Сидоров вераз. Солэн кылъёсызъя, вӧсян ужрад арлы быдэ Чабишур гурт дорысь 450 аресъем пужым дорын радъяське. Люкаськемъёс Инмарлы, Куазьлы но Кылдысинлы ю нянь но емышъёс мед удалтозы шуыса вӧсям сиён пӧзьто. Ми ортчытӥськом вӧсь нерге отын. <...> Кык пумо ӝук — Куазьлы пӧзьтӥськом куинь пумо кеньырен, сьӧд чабей но пӧлаз пыре, Инмарлы ӵуж кеньырен пӧзьтӥськом. И Кылдысинлы пӧзьтӥськом ни чипей чорыг шыд Геннадий Сидоров, «Удмурт Кенешлэн» Ува ёросысь ёзэтэзлэн кивалтӥсезСиён пӧзем бере вӧсяськон кутске. Инмарлы, Кылдысинлы но Куазьлы нимаз куинь вӧсясьёс вазисько. Чорыг йырез ватӥськом музъем пушкы Кылдысинлы шуыса. Инмарлы нянь колдыез мычиськом пужымлэн ваяз ӵушконэн бинялтыса. Куазьлы но сётӥськом, луд вылэ ӝук пазьгиськом Геннадий Сидоров, «Удмурт Кенешлэн» Ува ёросысь ёзэтэзлэн кивалтӥсезВӧсян ужрад бере калык сиськыны кутске. Собере эшшо одӥг йылол радъяське на. «Нырысь ик ортчытӥськом на сыӵе обряд — ортчо нырысь герыен. Пинал воргоронъёс кыско, мӧйы воргоронъёс геры бордын, геры сьӧрын мыно. Собере со гудӟеме куяло вӧсяськон кылъёсын, та курегпуз быдӟа мед будозы ӟегмы но, ю няньмы но шуыса. Тӥни озьы куяса мыно кудыысь со буям курегпузъёсыз. Со бӧрсьы мыно ни пиналъёс, кин тросгес бичалоз со кокоез», — шуэ Геннадий Сидоров. Радъясьлэн кылъёсызъя, вань вӧсяськонъёс йылпумъяськем бере шулдыръяськон кутске. Озьы гуртоос Инмарез, Кылдысинэз но Куазез шумпотто. Кызьы шуиз Геннадий Сидоров, «Гуждор» праздникез азьланяз паськытатыны но малпанъёс вань. Нош со азьын калыклы валэктоно, татчы огшоры учкись кадь гинэ пыриськоно ӧвӧл шуыса. Котькудӥз, кин «Гуждоре» лыктӥз, шулдыръяськонлэн люкетэз луыны кулэ. Тегъёс: Лулчеберет Ува Удмуртия УдмуртКенеш удмуртъёс йылолъёс  